### NN 81/2022 (13.7.2022.), Odluka o naknadi za razvoj komunalnih vodnih građevina na području Općine Klinča Sela

VODOVOD KLINČA SELA d.o.o.

1209

Na temelju članka 52. stavka 1., članka 56. Zakona o financiranju vodnog gospodarstva (»Narodne novine« 153/09, 90/11, 56/13, 154/14, 119/15, 120/16, 127/17 i 66/19) Skupština društva na sjednici održanoj 7. srpnja 2022. donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA NA PODRUČJU
 OPĆINE KLINČA SELA

Članak 1.

Odlukom o naknadi za razvoj komunalnih vodnih građevina (u daljnjem tekstu: Odluka) određuje se plaćanje naknade za razvoj komunalnih vodnih građevina na području isporučitelja vodnih usluga Vodovod Klinča Sela d.o.o., Matije Gupca 1, te se istom određuje:

– obveznici plaćanja naknade za razvoj,

– osnovica plaćanja naknade,

– namjena sredstava prikupljenih od naknade za razvoj,

– visina naknade,

– visina i rokovi plaćanja naknade za razvoj

– nadzor nad obračunom i naplatom naknade za razvoj.

Članak 2.

Obračun i plaćanje za razvoj u interesu je jedinice lokalne samouprave na vodoopskrbnom području iz nadležnosti Isporučitelja.

Područje nadležnosti Isporučitelja je područje Općine Klinča Sela.

Naknada za razvoj je prihod Isporučitelja vodnih usluga.

Članak 3.

Obveznik plaćanja naknade za razvoj je svaki obveznik plaćanja cijene vodne usluge na području Općine Klinča Sela.

Članak 4.

Osnovica za obračun naknade za razvoj je jedinica mjere isporučene na glavnom vodomjeru očitane vodne usluge, odnosno jedan kubni metar isporučene vode.

Članak 5.

Sredstva naknade za razvoj koriste se za financiranje gradnje komunalnih vodnih građevina na području Općine Klinča Sela, i to za poboljšanje sustava vodoopskrbe i odvodnje Općine Klinča Sela (Aglomeracija Općine Klinča Sela).

Članak 6.

Poboljšanje sustava vodoopskrbe i odvodnje Aglomeracije Općine Klinča Sela financira se sukladno Zakonu o financiranju vodnog gospodarstva iz:

– EU sredstva

– Državni proračun

– Naknade za zaštitu voda i naknade za korištenje voda

– Naknade za razvoj komunalnih vodnih građevina.

Članak 7.

Naknada za razvoj iznosi 2,00 kn po metru kubnom isporučene vodne usluge i prihod je Isporučitelja vodne usluge.

Iznos naknade za razvoj predstavlja umnožak količine isporučene vode u metru kubnom i iznosa naknade.

Članak 8.

Naknadu za razvoj naplaćivat će Isporučitelj vodne usluge putem računa koje obveznicima ispostavlja Vodovod Klinča Sela d.o.o. uz cijenu vodne usluge javne vodoopskrbe na kojima se ista iskazuje zasebno.

Članak 9.

Nadzor nad obračunom i naplatom naknade za razvoj obavlja Isporučitelj vodne usluge, te je obvezan prikupljenu naknadu za razvoj evidentirati u svojim poslovnim knjigama na posebnoj poziciji – kontu.

Članak 10.

Isporučitelj vodne usluge dužan je svake godine do 30. lipnja tekuće godine za prošlu godinu dostaviti izvještaj o obračunatim, naplaćenim i utrošenim sredstvima naknade za razvoj načelniku Općine Klinča Sela.

Članak 11.

Naknada za razvoj iz ove Odluke plaćat će se od 1. idućeg mjeseca od dana stupanja na snagu ove Odluke.

Članak 12.

Ova Odluka stupa na snagu osmoga dana od dana donošenja, a objavit će se u »Narodnim novinama« i mrežnim stranicama Isporučitelja.

Skupština društva
 Vodovod Klinča Sela d.o.o.
 Predsjednik
 Miljenko Vučković, v. r.